Denguna rechión, fueras de Samochitia, nunca no ha estau una entidat politica u administrativa. Manimenos, s'ha treballau recientment ta delimitar as suyas mugas con mas claridat, ya que bi ha un prochecto ta cambear o sistema actual de condaus en Lituania por rechions etnograficas, que serían ditas tierras (singular - zeme, plural - Zemes). Iste prochecto tamién ye refirmau por o feito de que con as funcions amugadas d'os condaus, 10 d'ells no s'amenistan. Un atro argumento en favor ye que en atros países se son tornando a usar as organizacions territorials historicas, mientres que en Lituania os condaus son divisions artificials. O prochecto fue refirmau por o expresident Rolandas Paksas, encara que en l'actualidat no ye claro quan u si o prochecto se completará. Manimenos, Dzukija fa poco que adoptó o escudo y o emblema que se fería servir en o caso de que a reforma s'implementase. O condato d'Alytus, que se troba quasi integrament aintro de Dzukija, aprovaba poco dimpués un escudo d'armas que se basa en o escudo d'armas historico de Dzukija. Samochitia tién una bandera y un escudo d'armas que datan d'a epoca d'o ducato de Samochitia. Lituania Menor tién un escudo utilizau dende o sieglo XVII y un himno orichinario d'o sieglo XIX. Manimenos, si a reforma s'implementase, muit probablement nomás bi habría 4 tierras, no 5, porque a mayor parti de Lituania Menor ye ocupada por Rusia y muitos lituans fuoron forachitaus d'astí. A relativament chicota parti restant tamién ye poblada mayoritariament por foranos, ya que a mayor parti d'a población morió en a Segunda Guerra Mundial u fuó forachitada. Por tanto, Lituania Menor probablement s'achuntaria a Samochitia.